“บล.กสิกรไทย” คาดกรอบ SET สัปดาห์หน้า 1,600-1,665 จุด จับตาประชุมเฟด-ตัวเลขศก.-ศบค.
“บล.กสิกรไทย” คาดกรอบ SET สัปดาห์หน้า 1,600-1,665 จุด แนะจับตาประชุมเฟด-ทิศทางฟันด์โฟลว์-ตัวเลขศก.-ศบค.
“บล.กสิกรไทย” คาดกรอบ SET สัปดาห์หน้า 1,600-1,665 จุด แนะจับตาประชุมเฟด-ทิศทางฟันด์โฟลว์-ตัวเลขศก.-ศบค.
11 มิ.ย. 2565

บริษัทหลักทรัพย์กสิกรไทย จำกัด คาดกรอบการเคบื่อนไหวของดัชนีหุ้นไทยในสัปดาห์หน้า (13-17 มิ.ย.2565) มีแนวรับอยู่ที่ 1,620 และ 1,600 จุด ส่วนแนวต้านอยู่ที่ 1,650 และ 1,665 จุด ตามลำดับ โดยศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ การประชุมเฟด (14-15 มิ.ย.2565) สถานการณ์โควิด-19 ทิศทางเงินทุนต่างชาติ สถานการณ์ตึงเครียดระหว่างรัสเซียและยูเครน รวมถึงการประชุมศบค. ส่วนข้อมูลเศรษฐกิจสหรัฐฯ ที่สำคัญ ได้แก่ ดัชนีราคาผู้ผลิต ยอดค้าปลีก ข้อมูลการเริ่มสร้างบ้านใหม่ และผลผลิตภาคอุตสาหกรรมเดือนพ.ค. ขณะที่ปัจจัยต่างประเทศอื่นๆ ได้แก่ การประชุม BOE และ BOJ ดัชนีราคาผู้บริโภคเดือนพ.ค.ของยูโรโซน ตลอดจนข้อมูลเศรษฐกิจจีนเดือนพ.ค. อาทิ ยอดค้าปลีก การลงทุนในสินทรัพย์ถาวร
ทั้งนี้ตลาดหุ้นไทยเคลื่อนไหวผันผวนตลอดสัปดาห์ ทั้งนี้หุ้นไทยร่วงลงช่วงต้นสัปดาห์จากความกังวลว่าอัตราเงินเฟ้อของไทยที่เร่งตัวสูงขึ้นจะส่งผลกระทบต่อเศรษฐกิจไทย และย่อตัวลงอีกครั้งช่วงปลายสัปดาห์ตามทิศทางตลาดหุ้นต่างประเทศ หลังล่าสุดธนาคารกลางชั้นนำอีก 1 แห่งคือ ECB ส่งสัญญาณคุมเข้มนโยบายการเงิน ทั้งนี้ หุ้นไทยดีดตัวขึ้นช่วงสั้นๆ กลางสัปดาห์ โดยมีแรงหนุนหลักจากแรงซื้อหุ้นกลุ่มแบงก์ หลังกนง. มีมติที่ไม่เป็นเอกฉันท์ให้คงอัตราดอกเบี้ยที่ 0.50% ซึ่งสะท้อนโอกาสของการปรับขึ้นดอกเบี้ยนโยบายของไทยในระยะข้างหน้า
โดยเมื่อวันศุกร์ (10 มิ.ย.2565) ดัชนี SET ปิดที่ระดับ 1,632.62 จุด ลดลง 0.91% จากสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 63,672.81 ล้านบาท ลดลง 13.13% จากสัปดาห์ก่อน ส่วนดัชนี mai เพิ่มขึ้น 1.79% มาปิดที่ 642.79 จุด